Citroën Xsara Picasso

| Citroën Xsara Picasso |
| --- | --- |

Valmistustiedot
Valmistusmaa:   Brasilia  Egypti  Espanja  Iso-Britannia  Kiina  Ranska
Valmistaja:  Citroën
Konserni:  PSA Peugeot Citroën
Valmistusvuodet:  1999–2010
Korimalli:  5-ovinen tila-auto
Luokka:  M-segmentti
Seuraaja:  Citroën C4 Picasso
Teknisesti samankaltaisia:  Citroën Berlingo I Citroën Xsara Citroën ZX Peugeot 306 Peugeot Partner I
Tekniset tiedot
Iskutilavuus:  1,6–2,0 l
Polttoaine:  bensiini diesel
Vetotapa:  etuveto
Vaihteisto:  5-vaihteinen manuaali 4-vaihteinen automaatti
Mitat
Pituus:  4 276 mm
Akseliväli:  2 760 mm
Leveys:  1 751 mm
Korkeus:  1 637 mm
Citroën Xsara Picasso on Citroënin vuosina 1999–2010 valmistama keskikokoinen tila-auto, joka perustuu Citroën Xsara -malliin. Se oli vastaus Renault’n Scénic-mallin aloittamaan tila-autojen uuteen nousuun. Xsara Picasson korvasi Citroën C4:ään perustuva C4 Picasso, joka tuli markkinoille jo vuonna 2007, mutta Xsara Picasso jäi vielä mallistoon sen rinnalle. Euroopassa mallia valmistettiin vuoteen 2009 saakka, mutta Kiinassa viimeiset autot valmistuivat vuonna 2010.
Vuoden 2001 Euro NCAP -kolaritestistä Picasso sai tulokseksi neljä tähteä viidestä.
Citroën Xsara Picasso esiteltiin syksyllä 1998, mutta sitä alettiin valmistaa vasta seuraavana kesänä. Alustarakenteet olivat samankaltaiset kuin Xsarassa. Pitkä 276-senttinen akseliväli toi ajettavuuteen vakautta, mutta suuri kylkipinta-ala teki autosta sivutuuliherkän. Picassossa on kaksoispohja, jonka ansiosta sisälattia on tasainen ja normaalia korkeammalla. Takana on kolme erillisistuinta, joista keskimmäistä on mahdollista siirtää eteenpäin. 550-litrainen tavaratila oli useimpia kilpailijoita suurempi. Mittaristo on digitaalinen ja se sijaitsee keskellä kojelautaa. Vaihteenvalitsin on sijoitettu kojelautaan.
Picassoa valmistettiin aluksi kahdella bensiinimoottorilla, jotka olivat 1,6- (90 hv) ja 1,8-litraiset (115 hv). Dieselmoottori oli 2,0 HDi (90 hv). 1,8-litrainen oli uusi taloudellinen EW7-moottori, joka esiteltiin ensi kerran juuri Picassossa.
Vakiovarusteina oli muun muassa kaksi turvatyynyä, ABS-jarrut, kauko-ohjattava keskuslukitus, lämmitettävät sähköpeilit, plyysiverhoilu ja sähköikkunat edessä.
Syksyllä 2000 varustus täydentyi ilmastoinnilla. Kolahdusten vähentämiseksi etuakselistoon tehtiin parannuksia vuodelle 2001. 1,6-litraisen moottorin teho nousi 95 hevosvoimaan.
Facelift-mallin Citroën Xsara Picasso.
Vuodelle 2002 tuli Exclusive-malli, jossa oli varusteina muun muassa automaatti-ilmastointi, nahkaverhoiltu ohjauspyörä, korinväriset puskurit ja kylkilistat sekä kojelaudan alumiinikoristeet. 2,0-litraisissa oli lisäksi ESP ja vakionopeudensäädin.
Vuonna 2003 moottorivalikoimaan lisättiin 2,0-litrainen bensiinimoottori, jonka sai ainoastaan neliportaisella automaattivaihteistolla.
Keväällä 2004 Picasson keulan ilmettä muutettiin hieman ja Citroën-logon kokoa kasvatettiin. Uutena dieselmoottorina oli 110-hevosvoimainen 1,6 HDi, joka siis oli 2,0-litraista huomattavasti tehokkaampi.
Vuodelle 2005 perusvarustelu nimettiin Dynamiciksi, mutta sisältö oli sama kuin aiemminkin. Vuoden lopussa aiemmat bensiinimoottorit korvattiin uudella 1,6-litraisella, jossa oli tehoa 110 hevosvoimaa.